open-index/open-wikipedia-markdown huggingface dataset:
התפלגות משולשת

בהסתברות ובסטטיסטיקה, **התפלגות משולשת** היא התפלגות רציפה עם גבול תחתון *a*, גבול עליון *b* ושכיח *c*, כך שמתקיים: a ו-a\le c\le b.

## מאפיינים ושימושים
ההתפלגות המשולשת מייצגת התפלגות בסיסית המבוססת רק על חסם עליון, חסם תחתון ושכיח. מהסיבות הללו, יש המכנים אותה "התפלגות של חוסר נתונים". לרוב משתמשים בהתפלגות משולשת כאשר אין מספיק נתונים וההתפלגות אינה אחידה. אולם בעיקר משתמשים בהתפלגות משולשת כאשר היחס בין המשתנים ידוע. בהתפלגות משולשת ניתן גם בקלות לחשב את ההסתברות של קבוצה בתחום, על ידי חישוב השטח שמתחת לעקומה הבנוי ממשולש. בשל מאפיינים אלו, משתמשים לרב בהתפלגות משולשת בסימולציות ובתהליכי קבלת החלטות. משתמשים גם בהתפלגות משולשת בשילוב התפלגות בטא בניהול פרויקטים.

## מקרים מיוחדים
קיימים מקרים מיוחדים בהם הנקודות הן ידועות ויש שימוש בערך מסוים של *c*.
### שתי נקודות ידועות
ההתפלגות נהיית יותר פשוטה כאשר *a*=*c* או *b*=*c*. לדוגמה אם *a*=0 ו-*b*=*c*=1 אז בקטע שבו 0\le x\le 1, פונקציית הצפיפות ופונקציית ההצטברות מוגדרות להיות:

: \begin{align}f(x) &= 2x \\[8pt]
F(x) &= x^2 \end{align} 

: \begin{align}
 E(X) & = \frac{2}{3} \\[8pt]
 \mathrm{Var}(X) &= \frac{1}{18}
\end{align} 

### התפלגות של ממוצע שני משתנים עם [[התפלגות אחידה רציפה|התפלגות אחידה]]
בהינתן שני משתנים מקריים בלתי תלויים, *X*1, *X*2 שלשניהם התפלגות אחידה רציפה על הקטע [0,1], אז ההתפלגות של *X* = (*X*1 + *X*2)/2 מתאימה למקרה שבו a = 0, b = 1 ו-c = 0.5.

:
 f(x) = \begin{cases}
 4x & \text{for }0 \le x 

:
 F(x) = \begin{cases}
 0 & \text{for } x 

:
\begin{align}
E(X) & = \frac{1}{2} \\[6pt]
\operatorname{Var}(X) & = \frac{1}{24}
\end{align}

### התפלגות המרחק בין שני משתנים מקריים אחידים
בהינתן שני משתנים מקריים בלתי תלויים, *X*1, *X*2 שלשניהם התפלגות אחידה רציפה על הקטע [0,1], אז ההתפלגות של X =\left|X_1-X_2\right| מתאימה למקרה שבו *a* = 0, *b* = 1 ו-*c* = 0.
:
\begin{align}
f(x) & = 2 - 2x, \text{ for } 0 \le x 

## יצירת משתנים מקריים בעלי התפלגות משולשת
כאשר נתון משתנה מקרי *U* שמתפלג באופן אחיד על הקטע (0, 1), אז (בעזרת דגימה מהעתקה הופכית) המשתנה
:
\begin{matrix}
\begin{cases}
X = a + \sqrt{U(b-a)(c-a)} & \text{ for } 0 
כאשר F היא פונקציית ההתפלגות של התפלגות משולשת עם פרמטרים a, b ו-c, ומכאן שמתקיים F(c) = (c-a)/(b-a).

## קישורים חיצוניים

* 

משולשת
ברנד פורסטר

**ברנד פורסטר** (בגרמנית: **Bernd Förster**, נולד ב-3 במאי 1956 במוסבאך שבגרמניה המערבית) הוא כדורגלן עבר גרמני ששיחק בעמדת המגן בעיקר בשטוטגרט ובנבחרת גרמניה המערבית.

ברנד פורסטר הוא אחיו הגדול של קרלהיינץ פורסטר. שניהם שיחקו יחדיו במערך ההגנתי של שטוטגרט ושל נבחרת גרמניה המערבית.

## קריירת מועדונים
### באיירן מינכן
ברנד פורסטר גדל במועדון הנוער של וולדהוף מנהיים, בו גם עלה לקבוצה הבוגרת בשנת 1974. באמצע עונת 1974/75 חתם באלופת אירופה דאז באיירן מינכן, וזכה עמה פעמיים נוספות בגביע אירופה לאלופות בעונה בה הצטרף לקבוצה, ובעונה העוקבת, 1975/76, בה הוסיף גם זכייה בטורניר הגביע הביניבשתי לאחר ניצחון בגמר על קרוזיירו. עם זאת, פורסטר מיעט לשחק בבאיירן מינכן, וערך רק שמונה הופעות בליגת הבונדסליגה, ועוד שתי הופעות בגביע אירופה לאלופות.

### פ.צ. זארבריקן
בקיץ 1976 חתם פורסטר בפ.צ. זארבריקן, שם החל לצבור ניסיון משמעותי בבונדסליגה, וצבר 61 הופעות בשנתיים, בהן הבקיע חמישה שערים. בעונתו השנייה בזארבריקן ירד פורסטר ליגה עם הקבוצה, ובחר לעזוב.

### שטוטגרט
בקיץ 1978 חבר פורסטר לאחיו קרלהיינץ בשטוטגרט, שם שיחק שמונה עונות ברציפות, והפך לחלק מחוליית ההגנה היציבה של הקבוצה. בשנת 1984 זכה עם הקבוצה באליפות הבונדסליגה. עם זאת, פרש פורסטר מכדורגל בשנת 1986 בגיל 30 בלבד, במקביל לעזיבת אחיו את הקבוצה לאולימפיק מרסיי. ברנד פורסטר צבר בשטוטגרט 222 הופעות בבונדסליגה, בהן כבש 20 שערים.

## קריירה בינלאומית
פורסטר החל לשחק בנבחרת גרמניה המערבית בשנת 1979. הטורניר הגדול הראשון בו השתתף היה יורו 1980, בו שותף בשני משחקים, וסייע לנבחרתו לזכות בטורניר. במונדיאל 1982 פורסטר שותף רק במשחק אחד בשלב הבתים, אך החל מהשלב השני שיחק בכל המשחקים, והפסיד עם נבחרתו במשחק הגמר לנבחרת איטליה. טורניר זה נודע בכך שבו שני אחים, ברנד וקרלהיינץ, שיחקו במשחק הגמר, לראשונה מאז מונדיאל 1954, בו שיחקו פריץ ואלטר ואחיו אוטמאר. פורסטר השתתף גם ביורו 1984, בו לא צלחה נבחרתו את שלב הבתים, ואחריו פרש מהנבחרת לאחר שצבר 33 הופעות בהן לא הבקיע.

## קישורים חיצוניים

קטגוריה:מגני כדורגל גרמנים
קטגוריה:כדורגלנים גרמנים
קטגוריה:כדורגלני וולדהוף מנהיים
קטגוריה:כדורגלני באיירן מינכן
קטגוריה:כדורגלני פ.צ. זארבריקן
קטגוריה:כדורגלני שטוטגרט
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1982
קטגוריה:כדורגלני יורו 1980
קטגוריה:כדורגלני יורו 1984
קטגוריה:גרמנים שנולדו ב-1956
על שיווי משקל של שטחים מישוריים

**על שיווי משקל של שטחים מישוריים** (ביוונית: **Περὶ ἐπιπέδων ἱσορροπιῶν**) הוא חיבור בשני חלקים שנכתב על ידי ארכימדס. החלק הראשון מבסס את עקרון המנוף, וממקם את מרכזי הכובד של המשולש והטרפז. תיאורו של ארכימדס את מרכז  הכובד, שהוא אחד המושגים היסודיים של המכניקה, הוא התיאור המוקדם ביותר של המושג המצוי בספרות המדעית. לפי פאפוס מאלכסנדריה, עבודתו של ארכימדס על מנופים גרמה לו לקבוע: "תנו לי נקודת משען, ואניף את העולם". החלק השני, שמכיל 10 טענות, חוקר את מרכזי הכובד של מקטעים פרבוליים.

## מבנה הטקסט
החלק הראשון מכיל 15 טענות ושבעה פוסטולטים. בטענה שש ארכימדס מציג את עקרון המנוף, וקובע כי במנופים  "משקולות נמצאות בשיווי משקל במרחקים הופכיים למשקלים שלהן". בטענות עשר וארבע עשרה בהתאמה, ארכימדס ממקם את מרכזי הכובד של המקבילית והמשולש. בנוסף, בטענה חמש עשרה הוא ממקם את מרכז הכובד של הטרפז. החלק השני, שמכיל 10 טענות, חוקר מרכזי כובד של מקטעים פרבוליים באופן בלעדי, ומתבסס על חלק מהטענות המופיעות בחיבורו תרבוע הפרבולה. 
### טענות בולטות
**טענה 14 (חלק הראשון)** - מרכז הכובד של כל משולש נמצא בנקודת החיתוך של הקווים שנמתחים בין כלי שני קודקודים לאמצעי הצלעות הנגדיות להם.

כלומר מרכז הכובד של משולש הוא בנקודת מפגש התיכונים של המשולש.

**טענה 15 (חלק ראשון)** - יהיו *AD*,*BC* שתי הצלעות המקבילות של הטרפז *ABCD*, כך ש-*AD* היא הקטנה יותר, ואם *E* ו-*F* הן נקודות האמצע של *AD* ו-*BC* בהתאמה, אז מרכז הכובד של הטרפז הוא בנקודה *G* על *EF* שמקיימת: GE:GF = (2BC + AD):(2AD + BC).

**טענה 8 (חלק שני)** - יהי *AO* הקוטר של המקטע הפרבולי, ו-*G* מרכז הכובד שלו, אז: AG = \frac GO.

כלומר ארכימדס מוכיח שמרכז הכובד של מקטע פרבולי נח על הקוטר של המקטע הפרבולי, ומחלק אותו ביחס של 2:3.

**טענה 10 (חלק שני)** - יהי * PP'B'B * חלק הפרבולה המוקצה על ידי שני מיתרים מקבילים *PP' * ו-*BB' *, אשר נחצים לקטעים שווים בנקודות *N* ו-*O* בהתאמה על ידי קוטר המקטע *ANO* (כאשר *N* קרוב יותר מ-*O* ל-*A*, קודקוד המקטע), ואם *NO* מחולק לחמישה קטעים שווים כך ש-*LM* הוא הקטע האמצעי (כאשר *L* קרוב יותר מ-*M* ל-*N*), אז, אם *G* היא נקודה על *LM* כך ש-: LG:GM = BO^2\cdot (2PN + BO):PN^2\cdot (2BO + PN) , אז *G* היא מרכז הכובד של השטח המישורי * PP'B'B *.

התפקיד של טענות 8 ו-10 בחלק השני אנלוגי לתפקיד שממלאות טענות 14 ו-15 בחלק הראשון; בדיוק כשם שהטרפז ניתן לקבלה על ידי "חיסור" של שני משולשים שאחד מוכל בשני, כך גם חלק המקטע הפרבולי שמוגדר בטענה האחרונה בחלק השני ניתן לקבלה כ-"חיסור" של שני מקטעים פרבוליים.

## המשפט המרכזי

## קישורים חיצוניים
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ארכימדס
גלריה לאמנות כ"ץ

**גלריה לאמנות כ"ץ** הייתה הגלריה הראשונה בתל אביב.

בשנת 1928 ייסד משה כ"ץ (1902–1984) בתל אביב הקטנה את **סגלגל** – בית מלאכה למסגרות ואטלייה להצגת אמנות וממכר רפרודוקציות שפעל ברחוב נחלת בנימין 23 במשך שש שנים. בשנת 1933 חנך כ"ץ ברחוב דיזנגוף 97 את **גלריה לאמנות כ"ץ** – הגלריה הראשונה בתל אביב, בכורה לגלריות הארצישראליות. במהלך שנות פעילותה נערכו בגלריה כ"ץ מאות תערוכות לאמנים - רבים מהם מן החשובים בתולדות האמנות המקומית, והיא הייתה למרכז אמנותי ותרבותי רב-חשיבות. בין האמנים שיצירותיהם הוצגו בגלריה בימיה הראשונים: זריצקי, קסטל וגליקסברג. ההכנסות של הגלריה התבססו על מדמי כניסה, מסגרות ובעיקר ממכירת רפרודוקציות.

בקיץ 1939 הציג עודד בורלא את תערוכת ציוריו הראשונה שכללה ציורי שמן ותרשימים בפחם. באותה השנה הוצגה גם תערוכת יחיד של משה רביב ושל ישי קולביאנסקי. ב-1940 הוצגה בגלריה תערוכת יחיד של אהרן אבני, וכן של אברהם נתון. נתון הציג תערוכת יחיד בגלריה גם ב-1942. לאה גרונדיג הציגה בגלריה בפברואר-מרץ 1942 ובמאי 1944.

תערוכות יחיד של מרדכי אריאלי התקיימו בגלריה בשנים 1944, 1948 ו-1963.

ב-1946 הוצגו בגלריה תערוכות יחיד של אהרן כהנא ושל שמשון הולצמן. באותה שונה הוצגו גם מיצירותיו של יצחק פרנקל. תערוכות יחיד נוספות של הולצמן נעשו בגלריה בשנות החמישים. ב-23 במרץ 1949 נפתחה בגלריה תערוכת היחיד הראשונה של אביבה אורי.

בשנות החמישים הציגה הגלריה את התערוכה הראשונה של יוסל ברגנר והגלריה הייתה הראשונה להציג יצירות של שלום מושקוביץ'. בשנת 1950 הוצגה בגלריה תערוכת היחיד הראשונה של חיים קיוה וכן תערוכות של ליאו רוט, רות אריון וסימה סלונים. ב-1952 הוצגה בגלריה תערוכת יחיד של מקסה נורדאו. בשנת 1954 הציג שמעון צבר תערוכת יחיד בגלריה. בשנת 1956 נערכה לגרשון קניספל תערוכת יחיד בגלריה ובה הוצגו איוריו לשירי אלכסנדר פן. בגלריה נערכה תערוכת היחיד הראשונה של חגית לאלו בישראל באוגוסט 1959.

בשנות השישים הציג ז'אק קתמור בגלריה תערוכת רישומים ותערוכת ציורים.
ב-1961 וב-1965 הציג רפי לביא תערוכות יחיד בגלריה. ב-1964 התקיימה תערוכת יחיד של מינה זיסלמן. ב-1961 נערכה בגלריה תערוכת יחיד של נסים זלאיט.

במרץ 1967 הוצגה בגלריה תערוכה של קבוצת האמנים קבוצת +10. באותה השנה הוצגה גם תערוכת יחיד של יואל טל-מור. ב-1968 הוצגה תערוכת היחיד הראשונה של עמיקם בר גרמא.

בשנת 1969, לאחר פעילות של שלושה עשורים וחצי, עברה הגלריה למקום גדול יותר ברחוב פרישמן 19, והמשיכה בשם החדש **גלריה עידן** (לעיתים **עידן-כ"ץ**) עד לסגירתה בשנת 1974. בגלריה הוצגו שלוש תערוכות יחיד של אהרון גלעדי (1939, 1956, 1958), ושלושה תבליטים שיצר לחזית הגלריה בשנת 1969 עדיין מוצבים במקומם ברחוב פרישמן 19 בתל אביב.

בשנת 2015 אצר רון ברטוש את התערוכה המקיפה **גלריה לאמנות כ"ץ: סיפורה של הגלריה הראשונה בתל אביב** בגלריה האוניברסיטאית של אוניברסיטת בן-גוריון בנגב בבאר שבע, על קורות פעילותה של הגלריה.

## גלריה

File:0001 FL160783426.jpg|משה כץ בפתח גלריה כץ, תל-אביב, 1962
File:0001 FL62383592.jpg|גלריה כ"ץ (1953)


## לקריאה נוספת
* רון ברטוש (עורך), **גלריה לאמנות כ"ץ: סיפורה של הגלריה הראשונה בתל אביב**, באר שבע: אוניברסיטת בן-גוריון בנגב – המחלקה לאמנויות; תל אביב: ברוש, תשע"ה 2015.

## קישורים חיצוניים
*
* אתר המוקדש לגלריה לאמנות כ"ץ
* 
* יונתן הירשפלד, הערות בעקבות הספר אודות גלריה לאמנות כ"ץ, באתר ערב רב
* , , 
* 
* 

## הערות שוליים

כ"ץ
כ"ץ
קטגוריה:תל אביב: היסטוריה
קטגוריה:תל אביב לפני הקמת מדינת ישראל
קטגוריה:רחוב דיזנגוף
קטגוריה:רחוב פרישמן
קטגוריה:הצפון הישן
בנדיקוטאים

**בנדיקוטאים** (שם מדעי: Peramelemorphia) הם סדרה של חיות כיס החיים בטבע באוסטרליה, טסמניה וגינאה החדשה בעיקר. כמו אצל רוב הכיסאים, הצעירים גדלים בכיסים מיוחדים כתחליף לרחם, כמו יונקי שליה.

הבנדיקוטיים הם יצורים קטנים ואוכלי בשר בעלי חוטם מחודד ואוזניים גדולות. ברובם הגדול הם חיות ליליות, וחלקם מטפסי עצים מיומנים.

הגדול בבני הסדרה הוא בנדיקוט ענק (*Peroryctes broadbenti*), שמשקלו עד 4.7 ק"ג. הקטן בבני הסדרה הוא בנדיקוט ננסי (*Microperoryctes murina*), שמשקלו עד 100 גרם.

## מיון
***בנדיקוטאים** (Peramelemorphia)
**משפחה: Yaralidae - נכחדה
**משפחה: בילביים (Thylacomyidae)
***סוג: בילבי (*Macrotis*)
**משפחה: בנדיקוטיים רגלי-חזיר (Chaeropodidae) - נכחדה
***סוג: בנדיקוט רגלי-חזיר (C*haeropus ecaudatus*) - נכחד
**משפחה: בנדיקוטיים (Peramelidae)
***סוג: בנדיקוט קצר-חוטם (*Isoodon*)
***סוג: בנדיקוט (*Perameles*)
***סוג: בנדיקוט ניו-גינאי (*Peroryctes*)
***סוג: בנדיקוט קוצני (*Echymipera*)
***סוג: בנדיקוט ננסי (*Microperoryctes*)
***סוג ומין יחיד: בנדיקוט סראם (*Rhynchomeles prattorum*)

## גלריה

קובץ:Southern Brown Bandicoot Victoria.jpg|בנדיקוט חום דרומי
קובץ:Perameles bougainville - Gould.jpg|בנדיקוט סרוג מערבי
קובץ:Easter Bilby.jpg|בילבי ענק
קובץ:Perameles nasuta 1.jpg|בנדיקוט חוטמני
קובץ:Pig-footed Bandicoot Pengo.jpg|בנדיקוט רגלי-חזיר - נכחד


## קישורים חיצוניים

*
קטגוריה:ערכים שבהם תבנית בריטניקה אינה מתאימה
קודימה

**קודימה** (באוקראינית: **Кодима**; ברומנית: **Codâma**) היא עיר קטנה במחוז אודסה שבאוקראינה, על גדות נהר קודימה, בה התקיימה עד השואה קהילה יהודית גדולה.

## תולדות היישוב
קודימה, שנמצאת על אתר שהיה מיושב מתקופות קדומות, נוסדה בשנת 1754, והוחזקה מספר שנים בידי משפחות אצולה פולניות. פיתוחה של העיר הואץ עם חיבורה לקו מסילת הברזל.

## יהודי קודימה
בראשית המאה ה-20 נמנו בעיירה 2,241 יהודים. במספר פוגרום שנערכו בעיר במאי 1919 נרצחו בה למעלה מ-130 יהודים. בתקופה הסובייטית פעלו בעיר מועצה יהודית ממלכתית ובית ספר יידי, ונמנו בה כ-1,600 יהודים, כרבע מתושביה.

ב-22 ביולי 1941, חודש לאחר פרוץ מבצע ברברוסה, נכבשה העיר בידי הגרמנים, ואלו הטילו גזירות שונות על יהודיה ועל הפליטים היהודים מבסרביה שהגיעו אליה. ב-1 באוגוסט 1941 הוצאו להורג 97 יהודים מהעיר שהואשמו בקומוניזם, ומספר ימים לאחר מכן רצחו הגרמנים את כל הפליטים היהודים שהגיעו לעיר, לאחר שאלו הצטוו להתרכז עבור רישום לעבודה לכאורה. ב-12 באוגוסט 1941 רצחו הגרמנים כ-120 צעירים יהודים נוספים מהעיר.

לאחר סיפוח העיר לחבל טרנסניסטריה הרומני ב-1 בספטמבר 1941, רוכזו כל היהודים שנותרו בעיר בגטו צפוף שהוקם בה. ב-1 באוקטובר 1941 נערכה בגטו אקציה, במסגרתה הוצעדו כל יושביו לעבר אזור הכיבוש הגרמני, כאשר בדרך נספו רבים מהם. כ-300 מהיהודים הצליחו לחזור לעיר. ב-12 בינואר 1942 רוכזו כולם לעבודה לכאורה, ונורו בידי שוטרים רומנים. מעט פצועים יהודים שניצלו מהטבח, ושהצליחו לחזור לעיר ולהסתתר בה, נתפסו בידי הרומנים, ונרצחו במקום.

בקיץ 1943 הועברו למחנה עבודה שהוקם בעיר כמה מאות יהודים שגורשו מרומניה. עם שחרור העיר ב-23 במרץ 1944 בידי הצבא האדום נותרו בה כמה עשרות יהודים בחיים.

## קישורים חיצוניים

* 
* 
* קודימה באתר JewishGen

קטגוריה:מחוז אודסה: יישובים
קטגוריה:קהילות יהודיות באוקראינה
קטגוריה:גטאות באוקראינה
קטגוריה:יישובים שהוקמו ב-1754
Sumé

**Sumé** (כלומר "איפה?" בגרינלנדית) הייתה להקת רוק גרינלנדית מחלוצי מוזיקת הרוק הגרינלנדית.
## היסטוריה
הלהקה הוקמה בשנת 1972 על ידי הזמר, הגיטריסט והמלחין מאליק היי (נולד ב-1952), והגיטריסט, הזמר והמלחין פר ברתלסן (נולד ב-1950). תקליטם הראשון Sumut ("לאן?" בגרינלנדית) יצא בשנת 1973 ונרכש על ידי 20 אחוזים מאוכלוסיית גרינלנד. הלהקה נוצרה בהשראת הרוק האמריקאי, אבל שרה בגרינלנדית.

בשיר Nunaqarfiit הם שרו "הגיע הזמן לחיות שוב כאינואיטים ולא כאנשי המערב". הכיסוי של התקליט Sumut הציג העתק של חיתוך עץ מהמאה ה-19 מאת ארון מקאנגק, המתאר צייד אינואיטי הורג סוחר דני.

הלהקה התפרקה בשנת 1977, אך הם עדיין מופיעים מדי פעם, ובשנת 1994 הם הוציאו את התקליט Persersume ("ערמת שלג" בגרינלנדית).

בשנת 2014 יצא לאקרנים סרט על הלהקה בשם "Sumé: הצליל של המהפכה", בבימויו של אינוק סיליס היי.

## דיסקוגרפיה
**Sumut* :1973
**Inuit Nunnat* :1974
**Sume* :1977 
*1988: *1973-76*
*1994: *Persersume*

## ראו גם
* מוזיקה של גרינלנד

## קישורים חיצוניים

## הערות שוליים

קטגוריה:להקות רוק
קטגוריה:מוזיקה של גרינלנד
קטגוריה:להקות שהוקמו בשנת 1972
קטגוריה:להקות שהתפרקו בשנת 1977
קוז'ניצה

**קוז'ניצה** (בפולנית: **Kuźnica**) הוא כפר במחוז סוקולקה שבפרובינציית פודלסיה בפולין, על גבול בלארוס ועל גדת נהר לוסושנה, בו התקיימה עד השואה קהילה יהודית.

## תולדות היישוב
היישוב נוסד בשנת 1504, ובשנת 1546 הוענקו לו זכויות עיר. בחלוקת פולין בסוף המאה ה-18 נכלל היישוב בתחום פרוסיה, ולאחר מכן נכלל בשטח פולין הקונגרסאית.

במהלך המלחמה הפולנית-סובייטית, בשנים 1919 עד 1921, נערכו באזור היישוב קרבות קשים, שגרמו לכפר נזק רב.

## יהודי קוז'ניצה
בין מלחמות העולם נמנו בכפר כ-560 יהודים, למעלה משליש מתושביו, והתקיימה בה פעילות של מפלגות ותנועות נוער יהודיות. פעילות זו נאסרה עם כיבוש היישוב בידי הסובייטים בספטמבר 1939.

בתחילת מבצע ברברוסה, בסוף יוני 1941, הופצץ הכפר קשות, ורבים מבתיו עלו באש. עם כניסת הגרמנים לכפר, ריכזו אלו את יהודיו בגטו בן מספר בתים שהוקם בו, תוך שהטילו על יושביו גזירות שונות, ובהן חובת ענידת טלאי צהוב וחובת ביצוע עבודות כפייה. בגטו סבלו היהודים ממעשי התעללות מצד שומריהם הגרמנים והפולנים, וכן מצפיפות רבה ומרעב. כמו כן, נדרשו לשלם מעת לעת תשלומי כופר גבוהים לשלטונות.

ב-1 בנובמבר 1942 נערכה בגטו שבכפר אקציית חיסול, בה נורו הקשישים והחולים בבתיהם, וכל יתר היהודים גורשו למחנה המעבר קלבסין, ממנו שולחו כעבור כמה שבועות בתנאי מחיה קשים ביותר למחנה ההשמדה טרבלינקה.

## קישורים חיצוניים

* 
* 
* 
* 

קטגוריה:פודלסיה: יישובים
קטגוריה:פודלסיה: עיירות יהודיות
קטגוריה:גטאות בפולין
קטגוריה:גבול בלארוס–פולין
פר ברתלסן

**פר ברתלסן** (גרינלנדית: **Per Berthelsen**; נולד ב-12 בפברואר 1950) הוא פוליטיקאי גרינלנדי.
## ביוגרפיה
ברתלסן, יליד קקרטארסואק, הוא המייסד והמנהיג לשעבר של מפלגת הדמוקרטים, ומורה במקצועו. הוא נבחר לראשונה למועצת העיר של נוק בשנת 1993, ונבחר לראשונה לפרלמנט הלאומי באותה שנה. הוא היה אחד מהחברים המייסדים של להקת הרוק החלוצית הגרינלנדית Sumé.

כאשר נבחר ראש עיר חדש לנוק בשנת 2007, לאחר מותה של ראשת העיר הקודמת, אגנתה דוידסן, ברתלסן היה מועמד הדמוקרטים, אך הפסיד לניקולאי היינריך.

אביו של ברתלסן, רסמוס ברתלסן, היה גם הוא פוליטיקאי, והיה ראש העיר של נוק. בתו החורגת של ברתלסן היא הזמרת יוליה ברתלסן.

## קישורים חיצוניים

קטגוריה:פוליטיקאים גרינלנדים
קטגוריה:ילידי 1950
קוזין

**קוזין** (באוקראינית: **Козин**; בפולנית: **Kozin**) היא עיירה במחוז רובנו שבמערב אוקראינה, בה התקיימה עד השואה קהילה יהודית גדולה.

## תולדות היישוב
בשנת 1538 הוענקו לקוזין זכויות עיר והיתר לקיים בה ירידים. בחלוקת פולין בשנת 1795 נכללה העיירה בתחום האימפריה הרוסית, ולאחר מלחמת העולם הראשונה נכללה בתחום הרפובליקה הפולנית השנייה.

## יהודי קוזין
התיעוד הראשון לישיבת יהודים בעיירה הוא מסוף המאה ה-16. בתקופת גזירות ת"ח ות"ט ערכו הטטרים טבח ביהודי העיירה, אך הקהילה ביישוב השתקמה לאחר מכן, ובשנת 1720 נערך במקום כינוס גליל ווהלין של ועד ארבע הארצות.

בתחילת המאה ה-20 נמנו בעיירה 972 יהודים. בין מלחמות העולם נמנו בה 525 יהודים, למעלה ממחצית מתושביה, והתקיימה בה פעילות ציונית, וכן פעילות של תלמוד תורה. בספטמבר 1939 נכבשה העיירה בידי הצבא האדום.

ב-25 ביוני 1941, כמה ימים לאחר פרוץ מבצע ברברוסה, נכבשה העיירה בידי הגרמנים, ואלו רצחו בה תוך מספר ימים יהודים שהואשמו בקומוניזם. לאחר מכן, נשדד רכוש היהודים בעיירה, והועלו באש בתי הכנסת בה, תוך רצח 20 יהודים.

ב-23 במאי 1942 רוכזו יהודי העיירה בגטו שהוקם בה, אשר כעבור שבוע נרצחו 372 מיושביו בבורות ירי. ב-6 באוקטובר 1942 רצחו שוטרים גרמנים ואוקראינים את כ-700 היהודים שנותרו בגטו, כאשר רוב הנמלטים הוסגרו לגרמנים בידי איכרי הסביבה, למעט כ-30 יהודים שהוסתרו בידי איכרים צ'כים ופולנים.

## קישורים חיצוניים

* קוזין באתר מרכז מורשת יהדות פולין
* 
* 
* 

## הערות שוליים

קטגוריה:בורות ירי בשואה
קטגוריה:גטאות באוקראינה
קטגוריה:מחוז רובנו: עיירות יהודיות
קטגוריה:יישובים שהוקמו במאה ה-15
ניקולאי היינריך

**ניקולאי היינריך** (נולד ב-1938) הוא דייג ופוליטיקאי גרינלנדי.

הוא הקים את מפלגת הקוטב וייצג אותה בפרלמנט של גרינלנד בשנים 1987–1995, אך מאוחר יותר עבר לסיומוט. הוא עשה קאמבק פוליטי קצר כראש העיר של נוק בשנים 2007–2009 לפני הרפורמה המוניציפלית של 2009 בגרינלנד, שבה התמזגה עיריית נוק לתוך עיריית סרמרסוק.

קטגוריה:פוליטיקאים גרינלנדים
קטגוריה:ראשי עיריות בגרינלנד
קטגוריה:ילידי 1938
קדם-יונקים

**קְדם-יונקים** (שם מדעי: Yinotheria) היא תת-מחלקה של יונקים שהיצורים בה הם בעלי הרגלים של יונקים מחד ושל זוחלים מאידך. הם מסווגים רשמית כיונקים וקרוביהם שחיים היום הם סדרת יונקי הביב החיים כיום באוסטרליה וגינאה החדשה.

הקדם-יונקים נבדלים מקבוצת התריה (יונקים אמיתיים) במספר דברים: הם מטילי ביצים, טמפרטורת גופם קבועה, אך נמוכה יותר בכמה מעלות ביחס לטמפרטורה האופיינית (37 מעלות צלזיוס) של יונקי השלייה, ויש להם (לאלה מהם הקיימים כיום) פתח יחיד בגופם, הקרוי פתח ביב (Cloaca), המשמש אותם לצורכי הפרשות השתן, הצואה הרבייה.

## מיון
כיום נכחדו כל בני הקבוצה למעט סדרת יונקי הביב.
***משפחה שותריים (Shuotheriidae) - נכחדה
*על-סדרה אוסטרלוספנידה (Australosphenida)
***משפחה Ausktribosphenidae - נכחדה
***משפחה Henosferidae -נכחדה
**סדרה יונקי הביב (Monotremata)
***משפחה ברווזניים (Ornithorhynchidae)
****סוג ומין יחיד ברווזן (*Ornithorhynchus anatinus*)
***משפחה קיפודניים (Tachyglossidae)
****סוג ומין יחיד קיפודן נמלים אוסטרלי (*Tachyglossus aculeatus*)
****סוג קיפודן חרטומני (*Zaglossus*)
*****מין קיפודן חרטומני אטנבורו (Zaglossus attenboroughi)
*****מין קיפודן חרטומני מזרחי (Zaglossus bartoni)
*****מין קיפודן חרטומני מערבי (Zaglossus bruijni)

## קישורים חיצוניים

*
קטגוריה:טקסונים קיימים שהתפתחו בטריאס עליון
קטגוריה:תת-מחלקות בעלי חיים
אובה ביין

**אובה ביין** (בגרמנית: **Uwe Bein**, נולד ב-26 בספטמבר 1960 בהרינגן שבגרמניה המערבית) הוא כדורגלן עבר גרמני ששיחק בעמדת הקשר, ונודע במסירותיו המדויקות. ביין זכה עם נבחרת מערב גרמניה במונדיאל 1990.

## קריירת מועדונים
ביין החל את קריירת הבוגרים בשנת 1979 בקיקרז אופנבך, עמה שיחק בליגת הבונדסליגה השנייה, וסייע לה לעלות לליגת הבונדסליגה בשנת 1983, אך ירד עם הקבוצה בחזרה לליגת המשנה בתום עונה אחת, בה ספגה הקבוצה 106 שערים ב-34 משחקים. לאחר ירידת הליגה, ביין עזב את הקבוצה לאחר חמש עונות, בהן כבש 72 שערים ב-153 הופעות. 

בקיץ 1984 חתם ביין בפ.צ. קלן, שם שיחק שלוש עונות, בהן הבקיע 17 שערים ב-64 הופעות. ביין סייע לקבוצה להעפיל לגמר גביע אופ"א בשנת 1986, בו הפסידה הקבוצה 5-1 לריאל מדריד בסנטיאגו ברנבאו, וניצחה בגומלין בתוצאה 2-0 שלא הספיקה, כשביין מבקיע את השער הראשון. 

בשנת 1987 חתם בהמבורג, שם שיחק שתי עונות וכבש 22 שערים ב-52 הופעות. בשנת 1989 עבר לאיינטרכט פרנקפורט, שם שיחק חמש עונות ברציפות, והבקיע 38 שערים ב-150 הופעות. בתקופה זו, פרנקפורט סיימה בכל העונות לפחות במקום החמישי, אך לא זכתה באליפויות, כשביין מהווה חוליה חשובה במשחק ההתקפי של הקבוצה.

בשנת 1994 הצטרף ביין לחברו לנבחרת גרמניה, גידו בוכוואלד, וחתם בקבוצה היפנית אוראווה רד דיימונדס מהעיר סאיטאמה מליגת העל היפנית שזה עתה הוקמה. בקבוצה זו שיחק שלוש עונות, בהן הבקיע 25 שערים ב-68 הופעות. בשנת 1997 עבר למועדון VFB גיסן מהליגות הגרמניות האזוריות, במדיו פרש ממשחק פעיל בשנת 1998.

## קריירה בינלאומית
לביין 17 הופעות בנבחרות, תחילה במדי גרמניה המערבית ואחר כך במדי גרמניה, בהן כבש שלושה שערים. ביין השתתף במונדיאל 1990 וזכה עם נבחרת גרמניה המערבית בטורניר, לאחר ניצחון 1-0 במשחק הגמר על נבחרת ארגנטינה. ביין לא זומן על ידי המאמן ברטי פוגטס ליורו 1992, ובשנת 1993 פרש מהנבחרת.

## קריירת אימון
ביין אימן בשנת 2005 במשך חצי עונה את קיקרז אופנבך.

## קישורים חיצוניים

קטגוריה:כדורגלני קיקרז אופנבך
קטגוריה:כדורגלני פ.צ. קלן
קטגוריה:כדורגלני המבורג
קטגוריה:כדורגלני איינטרכט פרנקפורט
קטגוריה:כדורגלני אוראווה רד דיימונדס
קטגוריה:קשרי כדורגל גרמנים
קטגוריה:כדורגלני נבחרת גרמניה המערבית
קטגוריה:כדורגלני נבחרת גרמניה
קטגוריה:כדורגלנים גרמנים
קטגוריה:כדורגלני מונדיאל 1990
קטגוריה:גרמנים שנולדו ב-1960
ערך סילוק

**ערך סילוק** של פוליסה הוא גובה הזכאות לכיסוי ביטוחי שצבר מבוטח, שיעמוד לזכותו גם אם יפסיק לשלם עבור הביטוח.

## ערך סילוק בביטוח סיעוד

ערך סילוק בביטוח סיעוד מגדיר את שיעור הזכאות לקבלת תגמול סיעודי חלקי במקרה של ביטול הפוליסה על ידי המבוטח או במקרה של הפסקת תשלום הפרמיה על ידי המבוטח. בניגוד לפוליסות שאינן צוברות זכויות (כדוגמת ביטוח חיים מסוג "ריסק" וביטוח בריאות), פוליסה הכוללת ערכי סילוק מאפשרת למבוטח ליהנות מכיסוי ביטוחי גם לאחר ביטול הפוליסה.
ערכי הסילוק משתנים מפוליסה לפוליסה, ונקבעים על ידי חברות הביטוח.

ערכי סילוק קיימים במרבית פוליסות הביטוח הסיעודי הפרטיות בפרמיה קבועה. פוליסות ביטוח סיעודי בפרמיה משתנה אינן כוללות רכיב של ערכי סילוק, דבר המהווה את אחד החסרונות המרכזיים שלהן.

## ערך סילוק בביטוח חיים

ערך מסולק הוא סכום החיסכון שיהיה במועד סיום תקופת הביטוח, ללא המשך תשלומים לפוליסה.
בפוליסה מסוג "מעורב", הערך המסולק הוא סכום החיסכון שיהיה במועד סיום תקופת הביטוח, ללא המשך תשלומים לפוליסה וסכום הביטוח למקרה מוות.

## קישורים חיצוניים
* 

קטגוריה:ביטוח
קולבייל

**קולבייל** (בפולנית: **Kołbiel**; ביידיש: **קאלביעל**) הוא כפר במחוז אוטבוצק שבפרובינציית מזוביה בפולין, עיר לשעבר, בה התקיימה עד השואה קהילה יהודית גדולה.

## תולדות היישוב
היישוב נזכר לראשונה בתחילת המאה ה-15, עת היה שייך למשפחת האצולה הפולנית קולבילסקי. בשנת 1532 הוענקו ליישוב זכויות עיר והיתר לקיים שוק שבועי ויריד שנתי. באמצע המאה ה-17 הוחרב היישוב בעת פלישת האימפריה השוודית.

בחלוקת פולין השלישית, בשנת 1795, נכלל היישוב בתחום פרוסיה, ובשנת 1815 נכלל בתחום פולין הקונגרסאית. בשנת 1869 נטלו הרוסים מהיישוב את מעמדו העירוני, בעקבות מרד ינואר.

## יהודי קולבייל
ממוזער|בית הקברות היהודי בקולבייל.
ראשית היישוב היהודי בכפר הייתה בסוף המאה ה-18, ומאמצע המאה ה-19 התקיימה במקום קהילה עצמאית. בשנים 1907 עד 1917 קבע מושבו ביישוב האדמו"ר יהושע אשר רבינוביץ'. בעשור השלישי והרביעי של המאה ה-20 כיהן רבי אריה לייב לנדא כרב העיירה.

בין מלחמות העולם נמנו בכפר כ-820 יהודים, שהיוו למעלה ממחצית מתושביו, והתקיימה בו פעילות של אגודת ישראל ושל המפלגות הציוניות. עקב חרם פולני על עסקיהם, עזבו את היישוב בשנות השלושים של המאה ה-20 יהודים רבים.

### בשואה
ב-1 בספטמבר 1939, פרוץ מלחמת העולם השנייה, הופצץ היישוב קשות בידי הגרמנים, תוך הרג מספר מתושביו. ב-15 בחודש נכנסו הגרמנים ליישוב, ורצחו בו 13 פולנים ויהודים, תוך שליחת אחרים למחנות עבודה.

בנובמבר 1939 מונה בכפר יודנרט, שנצטווה לספק לגרמנים עובדים יהודים לעבודות כפייה ולספק תשלומי כופר לשלטונות. כמו כן, חויבו יהודי היישוב בענידת סרט זרוע. עד סתיו 1941 הגיעו ליישוב פליטים יהודים רבים מיישובי הסביבה, אשר הקהילה המקומית התגייסה לעזרתם. בשלב זה רוכזו כ-1,100 יהודי היישוב בגטו שהוקם בו, בו השתררו רעב ומגפות.

ב-27 בספטמבר 1942 פשטו על הגטו שבכפר חיילים גרמנים, בסיוע כוחות אוקראיניים, ושילחו את יושביו למחנה ההשמדה טרבלינקה, תוך רצח המתנגדים במקום.

כ-50 יהודים שהושארו ביישוב, וכ-100 יהודים נוספים שהסתתרו בזמן האקציה ושבו לכפר, הועסקו בעבודות כפייה, והועברו לאחר זמן מה לגטו ורשה ולגרבולין.

מקהילת קולבייל שרדו את השואה שלוש משפחות, ואלה לא שבו להתגורר ביישוב לאחר המלחמה.

## קישורים חיצוניים

* 
* קולבייל באתר מרכז מורשת יהדות פולין
* 
* 
* 
* 

קטגוריה:מזוביה: יישובים
קטגוריה:מזוביה: עיירות יהודיות
קטגוריה:גטאות בפולין
מנפרד מילר

**מנפרד מילר** (בגרמנית: **Manfred Müller**, נולד ב-28 ביולי 1947 באסן שבגרמניה) הוא כדורגלן עבר גרמני ששיחק בעמדת השוער.

## קריירת מועדונים
### אסן, וופרטאלר ונירנברג
מילר החל את קריירת הבוגרים שלו בשוורץ-וייס אסן בשנת 1966, שם שיחק חמש עונות. בשנת 1971 עבר לוופרטאלר מליגת הבונדסליגה השנייה, עמה העפיל אל הבונדסליגה בעונתו הראשונה בקבוצה, ובעונתו השנייה סיים עם הקבוצה במקום הרביעי. ההישג של הקבוצה לא שוחזר, ובעונה העוקבת ניצלה מירידה לאחר מאבקי תחתית, ובשנת 1975 נשרה בחזרה לליגת המשנה. בשנת 1976 עזב מילר לנירנברג, ששיחקה גם היא בליגת המשנה. בשנת 1978 עלה מילר עם נירנברג אל הבונדסליגה, נשר שוב לבונדסליגה השנייה כעבור עונה אחת, ועזב את הקבוצה לטובת תקופה קצרה בESV אינגולשטאדט, לאחר 86 משחקים במדי נירנברג.

### באיירן מינכן
בשנת 1979, כאשר היה בן 32, חתם מילר בבאיירן מינכן, כמחליפו של ספ מאייר שפרש בגין תאונת דרכים, והחל להתחרות על המקום בהרכב עם השוער ואלטר יונגהאנס, הצעיר ממנו ב-11 שנים. עם באיירן מינכן זכה מילר בשתי אליפויות הבונדסליגה ובשני גביעים מקומיים, כאשר הוא ויונגהאנס משחקים לסירוגין בהרכב הקבוצה, הן בזירה המקומית והן בזירה האירופית. בעונת 1982 הגיעה באיירן מינכן לגמר גביע אירופה לאלופות, בו הפסידה לאסטון וילה, במשחק בו מילר פתח בהרכב. בשנת 1984 פרש מילר ממשחק פעיל עם 48 הופעות במדי באיירן מינכן, לאחר שאיבד את מקומו בהרכב לשוער הבלגי ז'אן-מרי פפאף, שהגיע במקום יונגהאנס שעבר לשאלקה 04 בשנת 1982.

## לאחר הפרישה
עם פרישתו, החל מילר לעבוד כמנהל כללי בנירנברג, ואף חזר להופעה אחת בשער הקבוצה במשחק בונדסליגה בשנת 1986, בעקבות פציעתו של השוער הראשון אנדראס קפקה. כיום מילר מנהל חברת הפקות טלוויזיוניות.

## תארים
### באיירן מינכן
* אליפות הבונדסליגה (2): 1979/1980, 1980/1981
* הגביע הגרמני (2): 1981/1982, 1983/1984

### וופרטאלר
* אליפות הבונדסליגה השנייה (1): 1971/1972

## קישורים חיצוניים

קטגוריה:שוערי כדורגל גרמנים
קטגוריה:כדורגלנים גרמנים
קטגוריה:כדורגלני נירנברג
קטגוריה:כדורגלני אינגולשטאדט 04
קטגוריה:כדורגלני באיירן מינכן
קטגוריה:גרמנים שנולדו ב-1947
קלייב סוויפט

**קלייב וולטר סוויפט** (באנגלית: **Clive Walter Swift**; 9 בפברואר 1936 – 1 בפברואר 2019) היה שחקן ופזמונאי יהודי-בריטי. נודע בעיקר בתפקידו כריצ'רד באקט בסדרה הקומית הבריטית "מה יגידו השכנים?". בנוסף שיחק סוויפט בתפקידים רבים בקולנוע ובטלוויזיה בין השאר הופיע בתפקיד רוי בסיטקום "החבר'ה הזקנים" לצדו של רוג'ר לויד-פק.

## ביוגרפיה
סוויפט נולד למשפחה יהודית בליברפול שבמחוז לנקשייר. הוא בנם של לילי רבקה (שם נעורים גרינמן) ואברהם סמפסון סוויפט. גם אחיו הבכור, דייוויד סוויפט , הוא שחקן. שני האחים למדו ב"קליפטון קולג'" וב"גונביל וקאיוס קולג'" שבקיימברידג'. קלייב למד ספרות אנגלית. הוא לימד בבתי הספר למשחק "האקדמיה למוזיקה ולאמנויות הדרמה של לונדון" (LAMDA) ו"האקדמיה המלכותית לאמנות הדרמה".

בשנות השבעים של המאה העשרים הופיע סוויפט בתפקיד דוקטור בלק בעיבוד של ה-BBC לשניים מסיפורי האימה של מ. ר. ג'יימס  "The Stalls of Barchester" ו-"A Warning to the Curious". בשנים 1970 ו-1971 גילם את מפקח הבילוש וו (Waugh) בסדרת הטלוויזיה "Waugh on Crime". תפקידו המוכר ביותר הוא בדמות ריצ'רד באקט, בעלה האומלל של הייסינת', בסדרה הקומית "מה יגידו השכנים?". סוויפט כיכב בעיבוד של ה-BBC לרומנים "דברי ימי מחוז ברצ'סטר" מאת אנתוני טרולופ, והופיע בפרק "Revelation of the Dale" של סדרת המדע בדיוני "דוקטור הו". הוא הופיע שוב בסדרה ב-25 בדצמבר 2007 בספיישל חג המולד "מסע הארורים" בתפקיד מר קופר. ב-1981 השתתף בסרטו של ג'ון בורמן "אקסקליבר" וגילם את דמות אביו המאמץ של המלך ארתור, סר אקטור.

בנוסף לפעילותו כשחקן סוויפט היה פזמונאי. רבים משיריו כלולים במופע שלו "Richard Bucket Overflows: An Audience with Clive Swift" שאיתו יצא לסיור הופעות בבריטניה בשנת 2007, וכן במופע "Clive Swift Entertains" משנת 2009. בשנים 2002 עד 2005 שיחק בתפקיד הכומר יוסטשוס ברוייר בסדרה "Born and Bred" ששודרה ב-BBC 1.

### חיים אישיים
סוויפט היה נשוי לסופרת מרגרט דראבל  מ-1960 עד 1975. נפטר ב-1 בפברואר 2019. הותיר אחריו בת, רבקה, ושני בנים, אדם וג'ו סוויפט.

## פילמוגרפיה
### קולנוע

### טלוויזיה

## תפקידים ברדיו
* אובלומוב בתפקיד הדוקטור
* The Right Time
* From Fact to Fiction – The Orchard בתפקיד המספר
* מידה כנגד מידה - אסקלוס
* Jorrocks's Jaunts and Jollities - נאש
* The Price of Fear בתפקיד פרד טרבור

## תפקידים בתיאטרון
* סימבלין (1962) בתפקיד קלוטן
* הסערה (1966) בתפקיד קאליבן (Prospect Theatre Company)

## קישורים חיצוניים

## הערות שוליים

קטגוריה:שחקני קולנוע וטלוויזיה יהודים בריטים
קטגוריה:שחקני תיאטרון יהודים בריטים
קטגוריה:פזמונאים יהודים
קטגוריה:פזמונאים בריטים
קטגוריה:אנגלים שנולדו ב-1936
קטגוריה:אנגלים שנפטרו ב-2019
קוחנובו

**קוחנובו** (בבלארוסית: **Коханаў** (קוחנאו) או **Коханава** (קוחנבה), ברוסית: **Коханово**, בפולנית: **Kochanów** (קוחנוב)) היא עיירה במחוז ויטבסק שבמזרח בלארוס, בה התקיימה עד השואה קהילה יהודית.

## תולדות היישוב
העיירה נזכרת מראשית המאה ה-16, ובחלוקת פולין בשנת 1772 נכללה בתחום האימפריה הרוסית. עם חיבורה לקו מסילות הברזל בשנת 1870, הואץ פיתוחה של העיירה.

## יהודי קוחנובו
בשנת 1897 נמנו בעיירה 637 יהודים. בין מלחמות העולם נמנו בה כ-500 יהודים, ובתקופה הסובייטית פעל בה בית ספר יידי. ביולי 1941, במהלך מבצע ברברוסה, נכבשה העיירה בידי הגרמנים.

בספטמבר 1941 רוכזו יהודי העיירה בגטו מוקף גדר תיל שהוקם בה, אליו הובאו גם יהודי הכפר הסמוך גלושבו. 15 צעירים יהודים מהגטו שניסו להתנגד לגרמנים נרצחו על ידם.

בסוף ינואר 1942 נרצחו בין 300 ל-350 היהודים שנותרו בגטו שבעיירה בסמוך לבית הקברות המקומי.

## קישורים חיצוניים

* 
* 
* 

קטגוריה:מחוז ויטבסק: יישובים
קטגוריה:קהילות יהודיות בבלארוס
קטגוריה:גטאות בבלארוס
גבעת האהבה (סרט)

**גבעת האהבה** הוא סרט רומנטי אמריקאי שצולם בצבע בשנת 1955 בשיטת הסינמסקופ. השם המקורי של הסרט הוא **Love Is a Many-Splendored Thing** (בתרגום חפשי - האהבה היא דבר זוהר מאד).

התסריט מבוסס על הרומן האוטוביוגרפי של האן סו-יין: **A Many-Splendoured Thing** משנת 1952. עלילת הסרט מתרחשת בהונג קונג בשנת 1949, בשלהי מלחמת האזרחים הסינית. העיר מלאה בפליטים שברחו מסין מאימת הקומוניסטים ובתוכם ד"ר האן סו-יין.

האן סו-יין היא בת תערובת אנגלית-סינית (אירואסיאתית). היא אמנם למדה רפואה באנגליה אך קשורה למסורת הסינית ולמשפחתה הסינית הענפה בסין. הסרט מתאר את האווירה הגזענית בהונג קונג ובסין המתנגדת ליחסיה עם העיתונאי האמריקאי מארק אליוט.

שם הסרט בעברית נובע מגבעה המתנשאת מעל הונג קונג שם נהגו האן סו-יין ומארק להתבודד.

השיר מהסרט הולחן על ידי סמי פיין והפך ללהיט. הביצוע המפורסם ביותר שלו הוא על ידי "ארבעת האסים". הוא בוצע גם על ידי פרנק סינטרה, נט קינג קול, אנדי וויליאמס, פטולה קלארק, קוני פרנסיס, אנגלברט המפרדינק, ניל סדקה, שירלי באסי ועוד וכן יש לו ביצועים תזמורתיים רבים.

השיר זכה בפרס אוסקר לשיר המקורי הטוב ביותר לשנת 1956.

## תקציר העלילה
ד"ר האן סו-יין (ג'ניפר ג'ונס) היא רופאה מוערכת בבית חולים גדול בהונג קונג. היא ממוצא מעורב - אם אנגליה ואב סיני. בבית החולים היא מטפלת בילדה סינית יתומה ומאמצת אותה. בעלה היה גנרל בצבא הלאומני ונהרג על ידי הקומוניסטים והיא ברחה כפליטה להונג קונג. היא גרה בבית החולים ומקדישה את כל זמנה לטיפול בחולים.

במסיבת קוקטייל היא נפגשת במארק אליוט (ויליאם הולדן), עיתונאי הפרוד מאשתו. הוא מתאהב בה ממבט ראשון ומתחיל לחזר אחריה. בתחילה היא מתייחסת בקרירות לקשר ביניהם אך אליוט לא נרתע עד שהיא מתרצה.

היא לוקחת אותו לגבעה המשקיפה על הונג קונג ובראשה עץ בודד, שם הם מביעים את אהבתם בחיבוקים ובנשיקות.

הקשר ביניהם אינו מוצא חן בעיני בני משפחתה המזכירים לה שהיא בנשמתה סינית והוא לבן. אשתו של מארק מסרבת להתגרש ממנו. גם הנהלת בית החולים רומזת לה שהקשר עם אדם נשוי אינו לרוחה ואם תמשיך בו לא יוארך חוזה העבודה שלה בבית החולים.

בשלב מסוים היא נשברת ומודיעה למארק כי הקשר איתו חייב להיפסק, אך הוא לא נרתע ואומר לה שהוא אוהב אותה ולא משנה לו מוצאה. היא לא יכולה לעמוד בהפצרותיו ושניהם נוסעים לנופש במקאו.

לאחר זמן קצר במקאו מקבל אליוט מברק מעיתונו ובו הודעה כי עליו לחזור להונג קונג ומשם יישלח לסקר את מלחמת קוריאה שזה עתה פרצה. הם חוזרים להונג קונג ועולים אל הגבעה למשך זמן קצר, שם הם מביעים שוב את אהבתם ומארק נפרד ממנה בתקווה להיפגש שוב בקרוב.

האן סו-יין נאלצת לעזוב את בית החולים עם הילדה המאומצת ועוברת לגור אצל ידידים טובים שלה. מארק ממשיך לשלוח לה מכתבי אהבה מקוריאה.

יום אחד מראים לה עיתון בו ידיעה שמארק נהרג בהפצצה בקוריאה. היא מתחילה לרוץ לכיוון גבעת האהבה. בהגיעה לשם היא רואה בדמיונה את מארק מחכה לה ליד העץ בפסגת הגבעה. היא ממהרת לעלות לכיוון העץ אך בהגיעה לשם מתברר לה לצערה שאין שם איש.

## קישורים חיצוניים

* קדימון לסרט גבעת האהבה, באתר יוטיוב
* השיר מהסרט גבעת האהבה בביצוע ארבעת האסים, באתר יוטיוב

## הערות שוליים

קטגוריה:זוכי אוסקר: התלבושות הטובות
קטגוריה:זוכי אוסקר: הפסקול הטוב
קטגוריה:סרטי ויליאם הולדן
קטגוריה:סרטי פוקס המאה ה-20
קטגוריה:סרטים אמריקאיים משנת 1955
קטגוריה:סרטים באנגלית
קטגוריה:סרטים מבוססי ספרים
קטגוריה:סרטים רומנטיים
קטגוריה:ערכים שבהם תבנית בריטניקה אינה מתאימה
קטגוריה:סרטי דרמה רומנטית אמריקאיים
קטגוריה:סרטי הנרי קינג
שרה פרידלנדר

**שרה פרידלנדר** (9 באוגוסט 1914, בודפשט – 29 במאי 1948, ירושלים) הייתה ממייסדי ארכיון יד ושם והמנהלת הראשונה של הארכיון.

## קורות חיים
### השכלה
פרידלנדר, ילידית בודפשט, למדה בגימנסיה, קיבלה השכלה כללית ושלטה בשש שפות. בשנת 1939 קיבלה תואר דוקטור בספרות גרמנית והונגרית, באוניברסיטת בודפשט. היא פעלה בשורותיהם של מספר ארגונים ציוניים, בהם ויצו. היא הייתה פעילה בקרן היסוד, בין היתר בכתיבה ובתרגום. היא כתבה על סופרים ואישים, בין היתר הנרייטה סולד, הרצל, ביאליק, מרטין בובר ועוד, ותרגמה מיצירותיהם.

### בתקופת מלחמת העולם השנייה
פרידלנדר הייתה פעילה בניסיונות להצלת יהודים בהונגריה ואף תרגמה להונגרית את הפרוטוקולים של אושוויץ. אנג'לו רוטה, שגריר האפיפיור, קיבל תרגום זה. בקיץ 1944 נשלחה פרידלנדר לברגן-בלזן אך גם שם המשיכה לפעול פעילות תרבותית ולעסוק בתיעוד.

### לאחר השחרור
פרידלנדר פעלה בז'נבה וחידשה את מחקריה בתולדות יהדות הונגריה. היא עלתה לארץ ישראל באניה "וויל ד'ואורן" שעגנה בנמל חיפה ב-2 בספטמבר 1945. הייתה מנהלת ארכיון יד ושם ותחום הכספים במוסד, חברה בהגנה ופעילה בתחומי הנצחת השואה השונים. לפרידלנדר הוענקה אזרחות פלשתינאית (ארץ ישראלית) ב-25 במארס 1948.

### נפילתה בקרב
במלחמת העצמאות הייתה פרידלנדר חובשת ובין היתר שירתה בשייח' ג'ראח. היא נפגעה ב-29 במאי מפגז ליד בית החולים האיטלקי ליד העיר העתיקה, בהיותה בעמדה, ונפטרה באותו היום.

## קישורים חיצוניים
* אודות שרה פרידלנדר, באתר יד ושם
* 
*בקשתה לאזרחות פלשתינאית (ארץ ישראלית) – SARAH FRIEDLANDER, באתר ארכיון המדינה

## הערות שוליים

קטגוריה:יד ושם: אישים
קטגוריה:אסירים במחנה הריכוז ברגן-בלזן
קטגוריה:עולים לאחר מלחמת העולם השנייה
קטגוריה:עולות לאחר מלחמת העולם השנייה
קטגוריה:ישראליות ילידות הונגריה
קטגוריה:ישראלים ילידי הונגריה
קטגוריה:חללי צה"ל במלחמת העצמאות
קטגוריה:אישים הקבורים בבית הקברות הצבאי בהר הרצל
קטגוריה:ארכיונאים ישראלים
קטגוריה:חללי ההגנה במלחמת העצמאות
קטגוריה:חיילי חיל הרפואה במלחמת העצמאות
קטגוריה:ישראליות שנולדו ב-1914
קטגוריה:ישראלים שנולדו ב-1914
קטגוריה:ישראליות שנפטרו ב-1948
קטגוריה:ישראלים שנפטרו ב-1948
ואלטר יונגהאנס

**ואלטר יונגהאנס** (בגרמנית: **Walter Junghans**, נולד ב-26 באוקטובר 1958 בהמבורג שבגרמניה המערבית) הוא כדורגלן עבר גרמני ששיחק בעמדת השוער.

## קריירת מועדונים
יונגהאנס החל את קריירת הבוגרים שלו בשנת 1977 בבאיירן מינכן, שם שיחק חמש עונות, תחילה כמחליפו של ספ מאייר. עם פרישתו של מאייר בשנת 1979 בגין תאונת דרכים, שיחק יונגהאנס ביחד עם השוער הוותיק מנפרד מילר, כאשר שניהם מתחרים על המקום בהרכב. עם באיירן מינכן זכה יונגהאנס בשתי אליפויות הבונדסליגה ובגביע מקומי אחד. הרוטציה בין יונגהאנס למילר נמשכה גם בזירה האירופית, כאשר בעונת 1982 הגיעה באיירן מינכן לגמר גביע אירופה לאלופות, בו הפסידה לאסטון וילה, ויונגהאנס ישב על הספסל, אך במהלך העונה האירופית, שני השוערים שיחקו לסירוגין. סך הכול ערך יונגהאנס 67 הופעות בבאיירן מינכן, ועזב את המועדון בשנת 1982.

בשנת 1982 עבר יונגהאנס לשאלקה 04, ובניגוד לתקופתו בבאיירן מינכן, זכה תחילה לבלעדיות בהרכב הפותח, ובחמש עונות צבר 148 הופעות, עם זאת, חל פיחות במעמדו בעונה האחרונה שלו בקבוצה, והוא בחר לעבור להרטה ברלין בשנת 1987. יונגהאנס שיחק שבע עונות בהרטה ברלין, תחילה בליגת הבונדסליגה השנייה. בעונת 1990 עלה עם הרטה לבונדסליגה, אך נשר בחזרה לבונדסליגה השנייה כעבור עונה אחת, ונשאר באותה ליגה עד לעזיבתו את הקבוצה בשנת 1994, לאחר 171 הופעות. בשנת 1994 שב יונגהאנס לבונדסליגה וחתם בבאייר לברקוזן, אך לא שיחק בקבוצה ולו משחק אחד, ובאותה שנה כבר עבר לפורטונה קלן מליגת הבונדסליגה השנייה, שם שיחק שתי עונות, עד לפרישתו בשנת 1996.

## קריירה בינלאומית
ליונגהאנס אין הופעות במדי נבחרת גרמניה המערבית, אך הוא נכלל בסגל הנבחרת ליורו 1980, בו זכתה הנבחרת הגרמנית, כשוער השלישי בהייררכיה, אחרי הראלד שומאכר ואייקה אימל. בנוסף, יונגהאנס נסע לאולימפיאדת לוס אנג'לס, והיה חלק מהסגל האולימפי לטורניר הכדורגל של האולימפיאדה בשנת 1984.

## לאחר הפרישה
יונגהאנס עבד כמאמן השוערים של פורטונה קלן עם פרישתו מהמשחק, ואחר כך גם בפ.צ. קלן, בנפיקה ליסבון ואתלטיק בילבאו. בעונת 2006/07 היה עוזר המאמן בבורוסיה מנשנגלדבך. לאחר מכן, החליף שוב את ספ מאייר, והפעם בתפקיד מאמן שוערים בבאיירן מינכן, תפקיד אותו ביצע במספר קבוצות שונות של המועדון.

## תארים
עם באיירן מינכן:
* אליפות הבונדסליגה (2): 1979/80, 1980/81
* הגביע הגרמני: 1981/82

עם הרטה ברלין:
אליפות הבונדסליגה השנייה: 1989/90

עם נבחרת גרמניה המערבית:
* יורו 1980

## קישורים חיצוניים

קטגוריה:שוערי כדורגל גרמנים
קטגוריה:כדורגלנים גרמנים
קטגוריה:כדורגלני באיירן מינכן
קטגוריה:כדורגלני שאלקה 04
קטגוריה:כדורגלני הרטה ברלין
קטגוריה:כדורגלני באייר לברקוזן
קטגוריה:כדורגלני פורטונה קלן
קטגוריה:מאמני שוערים גרמנים
קטגוריה:כדורגלני נבחרת גרמניה המערבית
קטגוריה:המבורג: כדורגלנים
קטגוריה:כדורגלני יורו 1980
קטגוריה:כדורגלנים באולימפיאדת לוס אנג'לס (1984)
קטגוריה:גרמנים שנולדו ב-1958
רות גופר

**רות גופר** (נולדה ב-1958) היא פעילה חברתית ישראלית, מייסדת ומנכ"לית של שתי עמותות וחברה עסקית לקידום רווחתם ואיכות חייהם של אנשים עם צרכים מיוחדים: "מרכז כוכב", "כוכב הצפון" ו"קפה מארג בע"מ". היא מכהנת כמנכ"לית בשלשת הארגונים משנת 1997. גופר יצרה מודלים שיקומיים וטיפוליים חדשניים בתחום הצרכים המיוחדים. היא זכתה בפרסים ואותות הוקרה על פעילותה: פרס קרן שלם, פרס אות החסד ופרס רוטרי העולמי על פועלה למען אוכלוסיות חלשות בחברה.

## ביוגרפיה
נולדה בכפר אחים להורים ניצולי שואה ממייסדי המושב. בוגרת תואר ראשון ושני בעבודה סוציאלית באוניברסיטת תל אביב (M.S.W), ותואר שני במנהל עסקים באוניברסיטת חיפה (M.B.A). עד 1995 עסקה בעבודה סוציאלית טיפולית וקהילתית במקומות שונים ברחבי הארץ. בשנת 1997, עם שובה לארץ לאחר שהות בת שנתיים בחו"ל, נחשפה לעולמם של אנשים בעלי צרכים מיוחדים וקיבלה על עצמה את ניהול "מרכז כוכב" לטיפול ותמיכה באנשים עם נכויות במעלות שהיה מיזם יחיד מסוגו בארץ. במהלך שנות פעילותה פיתחה רצף של שירותים, מסגרות, ותוכניות לאנשים בעלי צרכים מיוחדים בגלילובגולן.

בין הפרויקטים שהקימה, מצפון רמת הגולן, הגליל העליון, הגליל המערבי ועד עכו בתחומי התעסוקה, הדיור, הפנאי והשיקום נכללים מיזמים המשלבים חשיבה יצירתית שיקומית, קהילתית ועסקית: "מארג כפר ורדים" שהוא מרכז טיפולי, שיקומי ותיירותי, "מארג מבואות החרמון", "מארג מעלה יוסף", מערך דיור ותמיכה לאנשים עם צרכים מיוחדים "בית בחורש" המשולב בקהילה של כפר ורדים, וכן קפה/גלריה "מאר"ג", המהווה מודל של מיזם המגזר הרביעי. הרעיון העיקרי במיזמים אלו הוא להעניק לאנשים בעלי מוגבלויות ערך ומשמעות לחיים; המרכזים מהווים עבורם מקום עבודה, מקום ליצירת קשרים חברתיים, מקום לביטוי אומנותי ויצירתי ומקום להבעת דעה ויכולת להשפיע.

גופר חברה בחבר הנאמנים של המכללה האקדמית גליל מערבי, חברה בצוות היגוי לפרס האיכות ומצוינות ע"ש דני רוזוליו, מרצה אורחת במכללות ואוניברסיטאות בנושאי יזמות וחדשנות במגזר השלישי והרביעי וחברת ועד מנהל בעמותת יעדים לצפון.

גופר נשואה ואם לשלושה ילדים.

## פרסים
גופר זכתה בפרסים ואותות הוקרה על פעילותה למען קידום רווחתם ואיכות חייהם של אנשים בעלי צרכים מיוחדים בחברה:
* 2000 - פרס קרן שלם על מצוינות בניהול
* 2004 - פרס אות החסד ע"ש טראמפ (קרן טראמפ) מבית איזי שפירא
* 2005 - אחת מ-3 הפיינליסטים של תחרות היזם השנתי של קרן "שוואב" ועיתון גלובס
* 2011, 2012 ,2013 - 5 כוכבי איכות ומצוינות (לארגון) מטעם האיגוד הישראלי לאיכות
* 2015 - פרס פול האריס מטעם ארגון רוטרי העולמי

## קישורים חיצוניים
* הזווית השלישית - פרס "אות החסד" ע"ש טראמפ
* עמותות מרכז כוכב וכוכב הצפון - דבר המנכ"לית
* מארג

## הערות שוליים

קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:מנכ"ליות ישראליות
קטגוריה:מנכ"לים ישראלים
קטגוריה:מנהלות ישראליות
קטגוריה:מנהלים ישראלים
קטגוריה:עובדות סוציאליות ישראליות
קטגוריה:עובדים סוציאליים ישראלים
קטגוריה:בוגרות אוניברסיטת תל אביב: עבודה סוציאלית
קטגוריה:בוגרי אוניברסיטת תל אביב: עבודה סוציאלית
קטגוריה:כפר אחים: אישים
קטגוריה:ישראליות שנולדו ב-1958
קטגוריה:ישראלים שנולדו ב-1958
משה סלנט

שמאל|ממוזער|230px|רבי משה סלנט
הרב **משה דוב בן-ציון סלנט** (ה' בטבת ה'תרפ"ט, 18 בדצמבר 1928 - כ"ט בכסלו ה'תשע"ו, 11 בדצמבר 2015) היה ראש ישיבה וראש כולל אברכים ירושלמי, מרבני קהילת קהל פרושים. נשיא חברה קדישא-פרושים בירושלים.

## ביוגרפיה
נולד בירושלים לרב יוסף צבי סלנט מחבר הספר "באר יוסף" ונשיא ה"חברה קדישא הראשית והכללית" של קהל הפרושים, ולפראדל בתו של המגיד הירושלמי רבי נטע צבי וייס. הוא נקרא על שם אבי סבו, רבי משה דוב וייס. למד בתלמוד תורה וישיבת עץ חיים והיה תלמידו של הרב מרדכי דוד לוין והרב איסר זלמן מלצר. בגיל 17 היה מקבוצת התלמידים הראשונה בישיבת מיר והתקרב אל ראש הישיבה רבי אליעזר יהודה פינקל וכן היה תלמידם של הרב אפרים בורודיאנסקי והרב יחזקאל לוינשטיין. נישא לשרה גיטל בתו של הרב שלמה ברוורמן שהיה מחנך בתלמוד תורה עץ חיים (בנו של הרב זליג ברוורמן ראש ישיבת מאה שערים). התגורר בשכונת בתי ברוידא.

בשנת תשט"ו החל לכהן כר"מ בישיבת באר יעקב ובהמשך בישיבת כפר סבא, אך כעבור שנה, עקב מבצע קדש, חזר לירושלים. הוא כיהן במשך תקופה כר"מ בישיבת תפארת ישראל - רוז'ין של חסידות בויאן וכן כראש ישיבת שומרי אמונים (לצד הרב דוד אוירבך). בשנת תשכ"ח החל לכהן כראש ישיבת "קדושת ציון" בקריית באבוב בבת ים. בשנת תשכ"ט מינהו אביו על מקומו לכהן כראש כולל האברכים "רבנו חיים יוסף - בית הוראה" בשכונת בית ישראל ירושלים. בשנת תשל"ה נפתחה קהילת באבוב בירושלים ותלמידיו מהישיבה בבת ים לקחוהו לכהן כרב. בהמשך כיהן גם כראש כולל של החסידות בירושלים. מסר שיעורים בבית הכנסת מונקאטש בשכונתו. כמו כן כיהן (לאחר פטירת אביו) כנשיא ה"חברה קדישא הכללית".

לאחר פטירת אביו בראשית שנות ה-80 של המאה ה-20 התפרסם כמי שברשותו לחש לביטול עין הרע, והדבר הקנה לו פרסום רב בקרב החוששים מעין הרע. הרב יעקב אדלשטיין נהג להפנות אליו את הפונים לעזרתו בנושא זה.

הוא ערך והוציא לאור את ספרו של אביו "באר יוסף" ואת הספר "נטעי חמד" של סבו, רבי נטע צבי וייס. לספרו של סבו צירף חיבור משלו הכולל ביאורים ומקורות לדברי הסב, בשם "אמרי חמד". מלבד ספרים אלו כתב חידושי תורה רבים, חלקם התפרסמו במשך השנים בכתב העת התורני של קהל הפרושים בירושלים, "אוצרות ירושלים".

במאי 2011 (כ"ז באייר ה'תשע"א) נפטרה אשתו. הוא נפטר ביום שישי כ"ט בכסלו ה'תשע"ו, 11 בדצמבר 2015, סמוך לכניסת השבת, ונקבר בבית הקברות היהודי בהר הזיתים במוצאי שבת, אור לא' בטבת.

בנו הרב יעקב הוא מגיד מישרים.

## לקריאה נוספת
*יעקב הייזלר, **והאיש משה**, המבשר, יום ו', ו' בטבת תשע"ו.

## קישורים חיצוניים
* מיקירי קרתא דשופריא: הגאון רבי משה סלנט זצ”ל באתר JDN
* 
* 

## הערות שוליים

קטגוריה:ראשי ישיבה ישראלים
קטגוריה:רבנים ירושלמים
קטגוריה:יהודים הקבורים בהר הזיתים: חלקת הפרושים
קטגוריה:ישראלים שנולדו ב-1928
קטגוריה:ישראלים שנפטרו ב-2015
קטגוריה:רבני ישיבת תפארת ישראל - רוז'ין
אגנתה דוידסן

**אגנתה דוידסן** (29 באוגוסט 1947, נוק - 25 בנובמבר 2007, נוק) הייתה שרה בממשלת גרינלנד. היא שימשה במשך 14 שנים כראש העיר של נוק, בירת גרינלנד, עד מותה הפתאומי בגיל 60.

בשנת 1983, דוידסן החליפה את האנס פביה רוסינג בפרלמנט של גרינלנד כנציגה של מפלגת סיומוט. מאוחר יותר באותה שנה, היא מונתה לחברת הפרלמנט לעניינים חברתיים (עמדה דומה לשר ממשלתי), ובכך הפכה לחברת הפרלמנט האישה הגרינלנדית הראשונה.

בשנת 1989, היא נבחרה למועצת העיר של נוק, שוב כנציגה של מפלגת סיומוט, ובין השנים 1989–1991 היא החזיקה בתפקיד סגנית ראש העיר השנייה. לאחר הבחירות של 1991, מונתה לסגנית ראש העיר הראשונה ובשנת 1993, היא הפכה לראשת העיר ויושבת הראש של מועצת העיר.

בשנת 1997, דוידסן גויסה על ידי מרגרטה השנייה, מלכת דנמרק למסדר דנברוג .

## קישורים חיצוניים

קטגוריה:פוליטיקאיות גרינלנדיות
קטגוריה:שרות ממשלה
קטגוריה:ראשי עיריות בגרינלנד
קטגוריה:ילידות 1947
קטגוריה:נפטרות ב-2007
קטגוריה:נפטרים ב-2007
יעקב נאומבורג

רבי **יעקב** (יאקב) **נאומבורג** (או: **נוימבורג**; נפטר בו' בשבט ה'תקע"א, 31 בינואר 1811) היה רב וראש ישיבה גרמני מפרשני ספרות חז"ל. התפרסם בשל ספרו **נחלת יעקב** על המסכתות הקטנות.

## ביוגרפיה
נולד לרב ברוך נוימבורג מחבר הספר "עיטור בכורים" על פירושו של בעל הטורים למקרא (פיורדא תקי"ב). אבי אביו היה ר' אלקנה ש"ץ מפיורדא, צאצא של רבי יונה תאומים-פרנקל מחבר "קיקיון דיונה".

בצעירותו למד אצל רבי אברהם אביש מפרנקפורט ואצל רבי טבלי שייאר ממיינץ, ולאחר נישואיו חי ופעל כרב וראש ישיבה באופנבך על המיין הסמוכה לפרנקפורט.

בשנת תקנ"ג (1793) הדפיס בפיורדא את ספרו על המסכתות הקטנות, בשם "נחלת יעקב". פירושו זה הפך לביאור הבסיסי למסכתות אלו כשנדפס על גליונות ש"ס זיטומיר ושוב בש"ס וילנא במסכתות אלו בדומה לפירוש רש"י. מאז הוא נדפס בכל מהדורות הש"ס המבוססות על דפוס וילנא.

בשנת תקס"ו, 1806, כתב את ספרו **חלק יעקב**, פירוש על הספרי. חיבורו זה לא נדפס וכתב היד נמצא בבית הספרים הלאומי בירושלים. בהקדמתו לכתביו, מְתנה המחבר את צערו על שלא זכה לילדים חיים וקיימים, וכותב שמצב זה הניע אותו לכתיבתם כדי להנציח את עצמו. מנחם מנדל זלוטקין מזכיר גם כתב יד בשם "חידושי ר"י נוימבורג" המכיל פירוש שלו על מדרש רבה.

מלבד ספריו אלו נדפס ביאורו לסדר העבודה "אמיץ כח" המתאר את עבודת יום הכיפורים בבית המקדש, במחזור קרובות של הרוו"ה. הרוו"ה מצטט פירוש שלו על הפיוט "אל אמונה... אומץ אדירי כל חפץ" שבקדושתא לתפילת מוסף ביום הראשון של ראש השנה, בתוך "פירוש הרוו"ה" הנדפס במחזורים.

## קישורים חיצוניים
* 
* 
* 

## הערות שוליים

קטגוריה:רבנים גרמנים
קטגוריה:פרשני ספרות חז"ל
קטגוריה:מחברי ספרות תורנית
קטגוריה:גרמנים שנפטרו ב-1811
ניוון ציסטי של הגלימה האמצעית

ממוזער|ניוון ציסטי של הגלימה האמצעית, צביעת מובאט
**נִוּוּן צִיסְטִי שֶׁל הַגְּלִימָה הָאֶמְצָעִית** (**cystic medial degeneration**, ובראשי תיבות **CMD**), הידוע גם כ**נֶמֶק צִיסְטִי שֶׁל הַגְּלִימָה הָאֶמְצָעִית** (**cystic medial necrosis**, ובראשי תיבות **CMN**), הוא מצב ניווני של עורקים גדולים שבו חלה הצטברות של חומר יסוד בזופילי בגלימה האמצעית של דופן העורק תוך יצירת נגעים דמויי ציסטה. כתוצאה מניוון זה העורק מאבד מהאלסטיות שלו ודופנו מתקשחת. מצב זה מתרחש במחלות רקמת חיבור כגון תסמונת מרפן ותסמונת אהלרס-דנלוס ונמצא בהיסטופתולוגיה של מחלות אבי העורקים כגון בתירת אבי העורקים.

ניוון ציסטי של הגלימה האמצעית דווח לראשונה בשנת 1910 באדם עם בתירת אבי העורקים. בשנת 1928 הוצע הקשר בין ניוון ציסטי זה לבין מפרצת באבי העורקים, בתירה שלו, קרע בו ותסמונת מרפן. בשנת 1977 נטען כי המונח "ציסטי" אינו מתאים לתיאור ניוון זה, מאחר שהנגעים אינם יוצרים ציסטות אמיתיות, אלא פגמים מבניים עם חומר יסוד נוזלי. גם המונח "נמק" נמצא לא מתאים, מאחר שבמרבית המקרים נמק אינו מעורב בתהליך הפתולוגי.

## קישורים חיצוניים
* Shi-Min Y, Hua J, Cystic medial necrosis: pathological findings and clinical implications, Rev Bras Cir Cardiovasc vol.26 no.1 São José do Rio Preto Jan./Mar. 2011

קטגוריה:פתולוגיה
קטגוריה:עורקים
ניצנית משוננת

**ניצנית משוננת** (שם מדעי: *Kalanchoe daigremontiana*, כמו גם **Bryophyllum daigremontianum**, קרויה באנגלית Mother Of Thousands - אם האלפים) הוא מין של ניצנית הגדל בר בהרי מדגסקר, הייחודי בכך שהוא מתרבה ברבייה אל-מינית בלבד. כל מופעי הצמח הם ממין נקבה, ועל מנת להתרבות הצמח מגדל על עליו גרסאות מוקטנות שלו, מעין שיבוטים צעירים. כשהשיבוטים מתנתקים מעלה צמח האם, הם מסוגלים להשריש ולהפוך לצמח עצמאי. נפוץ אם כך לראות צמח אם גדול יחסית וסביבו צמחי בת רבים.

## מאפיינים
הניצנית המשוננת גדלה לגובה של מטר אחד, ולה עלים בשרניים, נגדיים ובעלי שפה משוננת. העלים ירוקים מלמעלה ובעלי עורקים סגולים מלמטה. על השפה המשוננת של העלה יכולים לגדול שיבוטים קטנים של צמח האם, ואלו עשויים להתפתח ולפתח שורשים גם בעודם מחוברים לצמח האם. לצמח יש אפשרות לפתח תפרחת מרשימה בצורת סוכך, והפרחים בו פעמוניתיים ובגוון ורוד-כסוף או לעיתים כתום. הפריחה אינה אירוע שנתי וקורה מעת לעת. הצמח יכול לשרוד עם השקיה לא סדירה.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טבוריתיים
רמי דומונסל

**רמי דומונסל** (בצרפתית: **Rémy Dumoncel**; 1888, צרפת – 1945, מחנה הריכוז נוינגמה) היה ראש עירייה, מוציא לאור, פעיל המחתרת הצרפתית במלחמת העולם השנייה וחסיד אומות העולם.

## קורות חיים
דומונסל למד משפטים ולאחר מכן הצטרף להוצאה לאור "טלנדייה" (Tallandier) והיה מנהלה. משנת 1935 היה ראש עיריית אבון (Avon, Seine-et-Marne) שליד פונטנבלו שבצרפת.

### פעילותו בתקופת השואה
בתקופת מלחמת העולם השנייה וגם לאחר כיבוש צרפת בידי גרמניה המשיך דומונסל בתפקידו כראש עיריית אבון ובמקביל היה חבר המחתרת הצרפתית. הוא סייע ליהודים להימלט מצרפת הכבושה לתחומי משטר וישי. הוא הסכים לפרסם בהוצאתו רק את כתביהם של סופרים שלא שיתפו פעולה עם הכיבוש הגרמני. כמו כן סיפק מסמכי זהות מזויפים ליהודים, מסמכי קיצוב מזון ומסמכי מעבר מזויפים, כדי להקל עליהם לעבור לצרפת של וישי. הוא ארגן למשפחת פליטים יהודיים מגרמניה שעמדו בפני סכנת גירוש למחנות ההשמדה במזרח אירופה, מסתור בבית אמו האלמנה. רוב בני משפחה זו חיו בבית אמו עד השחרור, באוגוסט 1944. אחד מבני המשפחה שנתפס ואף נכלא במחנה ריכוז בצרפת עצמה, שוחרר בזכות מסמכים מזויפים שסיפק לו דומונסל.

במאי 1944 נעצר דומונסל על ידי הגסטפו לאחר שניסה לשחרר את אחד מחברי מועצת העיר אבון, שנכלא על ידי הגרמנים. הוא נשלח למחנה הריכוז קומפיין מצפון לפריז, ומשם למחנה הריכוז נוינגמה בגרמניה, ושם נספה.
ממוזער|העץ שניטע ביד ושם לכבוד רמי דומונסל

## הנצחה
על שמו של רמי דומונסל נקרא רחוב בפריז בו שוכנת הוצאת טלנדייה, "רחוב רמי דומונסל" .

בשנת 1985 הוכר דומונסל על ידי יד ושם בתור חסיד אומות העולם.

## קישורים חיצוניים

* 

קטגוריה:צרפתים חסידי אומות העולם
קטגוריה:מצילים בשואה: צרפת
קטגוריה:חברי הרזיסטאנס
קטגוריה:חסידי אומות העולם שנרצחו
קטגוריה:אסירים במחנה הריכוז נוינגמה
קטגוריה:צרפתים שנולדו ב-1888
קטגוריה:צרפתים שנפטרו ב-1945